A Törvényszék 2013. január 22-i végzése - Cooperative Mare Azzuro és társai kontra Bizottság
(T-218/00. sz. ügy)
("Megsemmisítés iránti kereset - Állami támogatások - A szociális terhek csökkentése a Velence és Chioggia területén letelepedett vállalkozások javára - A támogatási programot a közös piaccal összeegyeztethetetlennek nyilvánító és a folyósított támogatások visszatéríttetését elrendelő határozat - Részben nyilvánvalóan elfogadhatatlan és részben nyilvánvalóan minden jogi alapot nélkülöző kereset")
Az eljárás nyelve: olasz
Felek
Felperesek: Cooperativa Mare Azzurro Soc. coop. rl (Chioggia, Olaszország); Cooperativa vongolari Sottomarina Lido Soc. coop. rl (Chioggia) (képviselők: kezdetben G. Boscolo, később A. Boscolo ügyvéd), valamint Ghezzo Giovanni & C. Snc di Ghezzo Maurizio & C. (Velence, Olaszország) (képviselők: R. Volpe és C. Montagner ügyvédek)
Alperes: Európai Bizottság (képviselő: V. Di Bucci meghatalmazott, segítője: A. Dal Ferro ügyvéd)
Az ügy tárgya
A szociális terhek csökkentéséről szóló 30/1997. és 206/1995. sz. törvényekben előírt, a Velence és Chioggia területén letelepedett vállalkozások javát szolgáló támogatási intézkedésekről szóló, 1999. november 25-i 2000/394/EK bizottsági határozat (HL L 150., 50. o.) megsemmisítése iránti kérelem
A végzés rendelkező része
A Törvényszék az Európai Bizottság által emelt elfogadhatatlansági kifogásról az érdemi határozatban dönt.
A Törvényszék a keresetet részben mint nyilvánvalóan elfogadhatatlant, részben pedig mint nyilvánvalóan minden jogi alapot nélkülözőt elutasítja.
A Cooperativa Mare Azzurro Soc. coop. rl, a Cooperativa vongolari Sottomarini Lido Soc. coop. rl és a Ghezzo Giovanni & C. Snc di Ghezzo Maurizio & C. saját költségein kívül köteles viselni a Bizottság részéről felmerült költségeket is.
____________
1 - HL C 302., 2000.10.21.